CELEX: 32020R0268
Language: ro
Date: 2020-02-26 00:00:00
Title: Regulamentul (UE) 2020/268 al Comisiei din 26 februarie 2020 de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea acidului sorbic (E 200) în preparatele colorante lichide pentru colorarea decorativă a cojilor de ouă (Text cu relevanță pentru SEE)

27.2.2020   
               
               
                  RO
               
               
                  Jurnalul Oficial al Uniunii Europene
               
               
                  L 56/4
               
            
         REGULAMENTUL (UE) 2020/268 AL COMISIEI
         din 26 februarie 2020
         de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea acidului sorbic (E 200) în preparatele colorante lichide pentru colorarea decorativă a cojilor de ouă
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
         întrucât:
         
                     (1)
                  
                  
                     Anexa III la Regulamentul (CE) nr. 1333/2008 stabilește o listă a Uniunii de aditivi alimentari autorizați pentru utilizare în aditivi alimentari, enzime alimentare, arome alimentare, nutrienți, precum și condițiile de utilizare a acestor aditivi.
                  
               
                     (2)
                  
                  
                     Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2) fie la inițiativa Comisiei, fie în urma unei cereri.
                  
               
                     (3)
                  
                  
                     În conformitate cu partea 2 din anexa III la Regulamentul (CE) nr. 1333/2008, acidul sorbic (E 200) este un aditiv alimentar deja autorizat, în preparate colorante, la un nivel maxim de 1 500 mg/kg în preparat, separat sau în combinație cu sorbat de potasiu (E 202), acid benzoic (E 210), benzoat de sodiu (E 211) și benzoat de potasiu (E 212) și la un nivel maxim de 15 mg/kg în produsul final, exprimat ca acid liber.
                  
               
                     (4)
                  
                  
                     La 27 aprilie 2017, a fost depusă o cerere de autorizare a utilizării unui nivel maxim mai ridicat de acid sorbic (E 200), de 2 500 mg/kg, în preparate colorante lichide destinate vânzării către consumatorul final pentru colorarea decorativă a cojilor de ouă. Cererea a fost pusă ulterior la dispoziția statelor membre de către Comisie în temeiul articolului 4 din Regulamentul (CE) nr. 1331/2008.
                  
               
                     (5)
                  
                  
                     Acidul sorbic (E 200) este utilizat drept conservant în preparatele colorante. Solicitantul a demonstrat că nivelul maxim autorizat în prezent de acid sorbic (E 200) în preparatele colorante de 1 500 mg/kg nu este suficient pentru a asigura în mod consecvent o conservare adecvată și, în consecință, siguranța microbiologică a preparatelor colorante lichide pentru colorarea decorativă a cojilor de ouă. Acest lucru se datorează utilizării de coloranți alimentari de origine naturală în preparate, care nu sunt sterile, precum și termenului de valabilitate necesar pentru un astfel de produs sezonier. În cerere se arată că nivelul de acid sorbic (E 200) necesar pentru a îndeplini funcția tehnologică prevăzută a fost de 2 500 mg/kg în preparatele colorante. Din testele efectuate de către solicitant rezultă că, în condiții normale de utilizare (colorarea ouălor intacte sau cu coaja ușor crăpată), migrarea acidului sorbic (E 200) de pe coaja oului către partea comestibilă a oului este sub nivelul de detectare de 5 mg/kg. În consecință, în conformitate cu cererea, nivelul mai ridicat de acid sorbic (E 200) solicitat în preparatele colorante lichide pentru colorarea decorativă a cojilor de ouă nu ar conduce la o creștere a expunerii consumatorilor la acidul sorbic (E 200).
                  
               
                     (6)
                  
                  
                     La 30 iunie 2015, Autoritatea Europeană pentru Siguranța Alimentară (denumită în continuare „autoritatea”) a emis un aviz științific privind reevaluarea, printre altele, a acidului sorbic (E 200) și a sorbatului de potasiu (E 202) (3), în urma căreia a fost stabilită o nouă doză zilnică acceptabilă temporară („DZA”) de grup pentru acidul sorbic (E 200) și sorbatul de potasiu (E 202), exprimată ca 3 mg de acid sorbic/kg de greutate corporală/zi. Autoritatea a concluzionat că această DZA temporară de grup pentru acidul sorbic (E 200) și sorbatul de potasiu (E 202) a fost depășită într-o țară, în grupurile de populație de copii și copii de vârstă mică, atunci când aceștia au fost expuși unei doze ridicate. Autoritatea a recomandat efectuarea unui studiu suplimentar privind toxicitatea pentru reproducere, în vederea reexaminării DZA temporare de grup pentru acidul sorbic (E 200) și sorbatul de potasiu (E 202).
                  
               
                     (7)
                  
                  
                     La 10 iunie 2016, Comisia a lansat o cerere publică de date științifice și tehnologice privind, printre altele, acidul sorbic (E 200) și sorbatul de potasiu (E 202) (4), vizând nevoile în materie de date identificate de autoritate. Agenții economici au efectuat studiul privind toxicitatea pentru reproducere la șobolani, recomandat de autoritate pentru acidul sorbic (E 200) și sorbatul de potasiu (E 202), date care au fost trimise autorității spre evaluare. Ca urmare, la 1 martie 2019, autoritatea a publicat un aviz științific privind monitorizarea reevaluării acidului sorbic (E 200) și a sorbatului de potasiu (E 202) ca aditivi alimentari (5). Pe baza noilor date privind toxicitatea pentru reproducere, autoritatea a stabilit o DZA de grup, exprimată ca 11 mg de acid sorbic/kg de greutate corporală pe zi pentru acidul sorbic (E 200) și sorbatul de potasiu (E 202). Autoritatea a comparat această nouă DZA de grup cu cel mai realist scenariu de evaluare a expunerii estimat în avizul său științific din 30 iunie 2015 și a remarcat că această expunere nu a depășit DZA de grup în niciun grup de populație, nici la nivel mediu, nici la nivelurile ridicate de consum.
                  
               
                     (8)
                  
                  
                     În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa III la Regulamentul (CE) nr. 1333/2008, cu excepția cazului în care actualizarea în cauză nu este susceptibilă a avea un efect asupra sănătății umane.
                  
               
                     (9)
                  
                  
                     Utilizarea extinsă a acidului sorbic (E 200) în preparate colorante lichide pentru colorarea decorativă a cojilor de ouă, cerută de solicitant, necesită o actualizare a listei Uniunii. Utilizarea extinsă a acidului sorbic (E 200) nu determină o creștere a expunerii la acid sorbic (E 200) și nu este susceptibilă de a avea un efect asupra sănătății umane. În plus, potrivit Autorității, expunerea la acidul sorbic (E 200) și la sorbatul de potasiu (E 202) în cadrul utilizărilor și al nivelurilor de utilizare deja autorizate nu prezintă motive de îngrijorare în ceea ce privește siguranța, deoarece nu conduce la depășirea DZA. De aceea, nu este necesar să se solicite avizul autorității.
                  
               
                     (10)
                  
                  
                     Prin urmare, este oportun să se autorizeze utilizarea acidului sorbic (E 200) drept conservant în preparatele colorante lichide, în vederea vânzării către consumatorul final pentru colorarea decorativă a cojilor de ouă, la nivelul maxim de 2 500 mg/kg în preparat.
                  
               
                     (11)
                  
                  
                     Prin urmare, anexa III la Regulamentul (CE) nr. 1333/2008 trebuie modificată în consecință.
                  
               
                     (12)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa III la Regulamentul (CE) nr. 1333/2008 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 februarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 31.12.2008, p. 16.
         
            (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
         
            (3)  EFSA Journal 2015;13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en
         
            (5)  EFSA Journal 2019;17(3):5625.
      
      
         
            ANEXĂ
            În partea 2 din anexa III la Regulamentul (CE) nr. 1333/2008, se introduce următoarea rubrică după rubricile referitoare la aditivii alimentari „E 200-202 Acid sorbic – sorbat de potasiu”, „E 210 Acid benzoic”, „E 211 Benzoat de sodiu” și „E 212 Benzoat de potasiu”:
            
               
                           „E 200
                        
                        
                           Acid sorbic
                        
                        
                           2 500  mg/kg în preparat
                        
                        
                           Preparate colorante lichide destinate vânzării către consumatorul final pentru colorarea decorativă a cojilor de ouă”